Source: https://gazetanoua.ro/index/art/t/csm-slatina-incheie-turul-fara-victorie-acasa-slatinencele-au-pierdut-la-doua-goluri-meciul-cu-cisnadie
Timestamp: 2018-02-22 10:50:20+00:00

Document:
CSM Slatina încheie turul fără victorie acasă. Slătinencele au pierdut la două goluri meciul cu Cisnădie
2018-01-20, 19:28:24
CSM Slatina incheie turul de sezon cu doar cinci puncte. Handbalistele pregătite de Victorina Bora au cedat, în ultimele minute, punctele puse în joc cu Mågura Cisnădie, scor 21-23, la capătul unui joc în care au condus până în minutul 52. Gruparea slătineană încheie astfel prima parte a Ligii Naționale fără victorie în fața propriilor spectatori, după ce runda trecută a reușit sa furnizeze surpriza pe terenul celor de la CSM Roman.
Jocul a început echilibrat, într-o notă de tatonare, însă pe măsura trecerii timpului CSM Slatina a luat inițiativa pe teren. Handbalistele pregătite de Victorina Bora au arătat extrem de motivate, reușind o primă repriză bună, în care apărarea agresivă le-a adus chiar câteva contraatacuri, intrând la cabine în avantaj, scor 15-13.
Actul secund nu a mai adus aceeași forță în tabăra slătineană, pe lânga greșelile din apărare, nici în ofensivă nu a mai existat eficiență. Chiar și așa, portarul Mădălina Pușcaș, lăsată în afara lotului în alte jocuri, le-a ținut în joc pe slătinence. Ratările în cele din urmă și-au spus cuvântul. Măgura Cisnădie a egalat în minutul 52, reușind în cele din urmă să câștige la două goluri, scor 21-23, deși la un moment dat CSM Slatina a condus chiar la o diferență de patru goluri.
Cea mai bună marcatoare a echipei CSM Slatina a fost pivotul Lorena Ostase, cu șase goluri.
Alexandra Andrei, jucătoare care în deplasarea de la CSM Roman a surprins prin arunucările sale din linia de 9 metri, înscriind opt goluri, de data aceasta a făcut un joc slab.
Extremele, de asemenea, nu s-au ridicat la nivelul așteptărilor, Nicoleta Rusu fiind aproape inexistentă, în timp ce Hermina Stoicănescu a ratat câteva acțiuni ideale chiar în momente cheie ale jocului.
Cu două egaluri, o victorie și 10 eșecuri, CSM Slatina încheie turul pe ultimul loc, cu doar cinci puncte. O victorie cu Rapid București, obligatorie de altfel pentru a mai spera la evitarea retrogradării, nu o scapă de ultimul loc, feroviarele având nouă puncte. Prin urmare, misiunea îndeplinirii obiectivului este din ce în ce mai grea.
CSM Slatina-Rapid București, în debutul returului, este programat pe 27 ianuarie.
2018-01-20 19:28:24

References: CSM 
 CSM 
 CSM 
 CSM 
 CSM 
 CSM 
 CSM 

CSM